รัฐบาลไทย-ข่าวทำเนียบรัฐบาล-รองนายกรัฐมนตรี ดูงานด้านยาเสพติดและบรรยายพิเศษให้นักเรียนไทยในออสเตรเลียฟังเกี่ยวกับนโยบายรัฐบาลด้านวิทยาศาสตร์และเทคโนโลยี
วันเสาร์ที่ 14 กรกฎาคม 2561
รองนายกรัฐมนตรี ดูงานด้านยาเสพติดและบรรยายพิเศษให้นักเรียนไทยในออสเตรเลียฟังเกี่ยวกับนโยบายรัฐบาลด้านวิทยาศาสตร์และเทคโนโลยี
รองนายกรัฐมนตรี ดูงานด้านยาเสพติดและบรรยายพิเศษให้นักเรียนไทยในออสเตรเลียฟังเกี่ยวกับนโยบายรัฐบาลด้านวิทยาศาสตร์และเทคโนโลยี
​​​ในระหว่างวันที่ 15 - 20 กรกฎาคม 2561 พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม มีกําหนดการเดินทางไปยังประเทศออสเตรเลีย เพื่อเยี่ยมคารวะและหารือข้อราชการกับรัฐมนตรีของออสเตรเลียและแลกเปลี่ยนประสบการณ์ด้านการควบคุมยาเสพติดของออสเตรเลีย รวมถึงการไปพบปะบรรยายพิเศษให้กับนักเรียนไทยที่กําลังศึกษาอยู่ในประเทศออสเตรเลียได้รับทราบถึงนโยบายของรัฐบาลในด้านต่าง ๆ โดยเฉพาะด้านวิทยาศาสตร์และเทคโนโลยี โดยมีกําหนดการที่สําคัญ ได้แก่
​​
วันที่ 16 กรกฎาคม 2561 เข้ารับฟังการบรรยายสรุปจากผู้แทนสถาบันวิจัยด้านยาเสพติดแห่งชาติ (National Drug Research Institute) เกี่ยวกับการวิจัยที่มีคุณภาพสูง เพื่อสนับสนุนการกําหนดนโยบายยุทธศาสตร์และการปฏิบัติการเพื่อป้องกันและลดอันตรายจากยาเสพติด ทั้งในมิติด้านสุขภาพ สังคม และเศรษฐกิจ ในระดับปัจเจกบุคคล ครอบครัว และชุมชนในออสเตรเลีย จากนั้นจะได้เข้าเยี่ยมคาราวะและหารือข้อราชการกับรัฐมนตรีว่าการกระทรวงสาธารณสุขและการดูแลผู้สูงอายุ ณ The Commonwealth Paliamentary Offices นครเมลเบิร์น
​​
วันที่ 17 กรกฎาคม 2561 เข้าเยี่ยมคาราวะและหารือข้อราชการกับรัฐมนตรีว่าการกระทรวงมหาดไทย เกี่ยวกับความร่วมมือ ไทย - ออสเตรเลีย และนโยบายยุทธศาสตร์ความร่วมมือด้านกระบวนการยุติธรรมและการบังคับใช้กฎหมาย ณ The Ministers Suite, the Commonwealth Parliamentary Offices นครบริสเบน และเดินทางไปยังบริษัท Medifarm เมือง Sunshine Coast เพื่อศึกษาดูงานการปลูกกัญชา การศึกษาวิจัย และการจัดทําผลิตภัณฑ์กัญชาในทางการแพทย์อย่างถูกกฎหมาย
​​วันที่ 18 กรกฎาคม 2561 พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม บรรยายพิเศษให้กับนักเรียนไทยในเครือรัฐออสเตรเลียในหัวข้อ “นโยบายของรัฐบาลด้านวิทยาศาสตร์และเทคโนโลยี” ณ โรงแรม Metro Hotel Marlow นครซิดนีย
​​วันที่ 19 กรกฎาคม 2561 รับฟังการบรรยายสรุประบบและกระบวนการยุติธรรมอาญาสําหรับคดีความผิดคดียาเสพติด มาตรการทางเลือก และมาตรการแทนการลงโทษ โครงสร้างและระบบการดําเนินงานของศาลยาเสพติดในนครซิดนีย์ และโครงการส่งตัวผู้ใช้ยาเสพติดสู่การบําบัดของศาลแขวง (the Magistrates Early into Treatment - MERIT) และศึกษาดูงานการปฏิบัติงานของศาลยาเสพติดและพื้นที่ดําเนินโครงการ MERIT จากนั้นเดินทางไปยัง National Measurement Institute (NMI) เพื่อรับฟังการบรรยายสรุปและศึกษาดูงานด้านการตรวจพิสูจน์ยาเสพติด ซึ่ง NMI เป็นสถาบันตรวจพิสูจน์กลางของรัฐบาลออสเตรเลีย รวมทั้งยาเสพติด ซึ่งประสานงานร่วมกับสหพันธ์ตํารวจออสเตรเลีย (Australian Federal Police - AFP) อย่างใกล้ชิด จากนั้นเดินทางไปยัง Australian Border Force (ABF) Colledge เพื่อรับฟังการบรรยายสรุปและศึกษาดูงานด้านการฝึกอบรมการตรวจค้นเรือและยานพาหนะทางน้ําอย่างเป็นระบบ
​​วันที่ 20 กรกฎาคม 2561 เดินทางไปยังหน่วยงานด้านสาธารณสุขของรัฐนิวเซาธ์เวลส์ เพื่อรับฟังการบรรยายสรุปในเรื่อง นโยบายและยุทธศาสตร์และการดําเนินการควบคุมยาเสพติด เกี่ยวกับการป้องกันการใช้ยาเสพติด การบําบัดรักษา การลดอันตราย แลกเปลี่ยนประสบการณ์การทํางาน วิธีปฏิบัติที่ดีที่สุดและความสําเร็จในรัฐนิวเซาธ์เวลส์ รวมทั้งเยี่ยมชมศูนย์บริการด้านการลดอันตราย และดูแลผู้ใช้ยาเสพติด ณ นครซิดนีย์ เสร็จแล้วคณะของรองนายกรัฐมนตรีและรัฐมนตรีว่าการกระทรวงยุติธรรม เดินทางกลับประเทศไทย
.........................................................................
กลุ่มประชาสัมพันธ์และเผยแพร่ สํานักโฆษก
ข้อมูลโดยพลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)